b'\n_START_ARTICLE_\nLudvik Sluga\n_START_SECTION_\n\xc5\xbdivljenjepis\n_START_PARAGRAPH_\nDru\xc5\xbeina se je iz Ba\xc4\x8d pri Sveti Luciji med vojno umaknila na Visoko, kjer se je rodil Ludvik, kasneje so se vrnili v Ba\xc4\x8do. Tam je obiskoval ljudsko \xc5\xa1olo, leta 1929 je obiskoval gimnazijo in stanoval v gori\xc5\xa1kem Alojzijevi\xc5\xa1\xc4\x8du. Vstopil je v semeni\xc5\xa1\xc4\x8de in bil 30. maja 1942 posve\xc4\x8den v duhovnika. Nastavljen je bil za drugega kaplana v Cerknem na Gori\xc5\xa1kem, deloval je z Ladom Pi\xc5\xa1\xc4\x8dancem. Skupaj z njim so ga partizani prvi\xc4\x8d prijeli na predve\xc4\x8der praznika Kristusa Kralja, 20. novembra 1943, nato so ju prvo soboto v decembru 1943 izpustili. Na bo\xc5\xbei\xc4\x8d istega leta so ju na nekem partizanskem mitingu obto\xc5\xbeili, da zaslu\xc5\xbeita smrt.  Po nem\xc5\xa1kem pokolu 47 te\xc4\x8dajnikov partijskega te\xc4\x8daja v Cerknem, so ju partizani obto\xc5\xbeili, da sta Nemcem posredovala podatke o te\xc4\x8daju. Biv\xc5\xa1i \xc4\x8dastnik VOS-a Andrej Kranjec je pozneje izjavil, da je podatke posredoval major Jernej Hrastnik in da cerkljanska kaplana v tej zadevi nista bila vpletena. Aretirali so ju na sve\xc4\x8dnico, 2. februarja in ju naslednji dan ustrelili na Laj\xc5\xa1ah pri Cerknem.'